Informatīvais ziņojums

“Par Eiropas Savienības Vispārējo lietu padomes 2021. gada 11. maija sanāksmē izskatāmajiem jautājumiem”

**Eiropas Savienības Ministru padomes sanāksmes darba kārtība**

2021. gada 11. maijā Briselē notiks Eiropas Savienības (turpmāk – ES) Vispārējo lietu padomes (turpmāk – VLP) sanāksme. Darba kārtībā ir iekļauti šādi jautājumi:

1. 25.maija ārkārtas Eiropadomes ārkārtas sanāksmes sagatavošana;
2. ES koordinācija COVID-19 ierobežošanā
3. Konference par Eiropas nākotni;
4. Citi jautājumi – ES – Šveices attiecības;
5. Citi jautājumi - Paplašināšanās un stabilizācijas asociācijas process.
6. **2021. gada 25. maija Eiropadomes ārkārtas sanāksmes sagatavošana**

Saskaņā ar darba kārtības projektu Eiropadomē plānoti trīs jautājumi – Covid-19 koordinācija; stratēģiska diskusija par ES-Krievijas attiecībām; vadlīniju pieņemšana 2030. gada klimata mērķu ieviešanai, turpinot 2020. gada decembra Eiropadomē pieņemtos lēmumus. Informatīvā ziņojuma gatavošanas brīdī maija Eiropadomes secinājumu projekts nav izplatīts. Nacionālā pozīcija par Eiropadomes darba kārtības jautājumiem tiks virzīta uz 18. maija Ministru kabineta sēdi.

1. **Konference par Eiropas nākotni**

Prezidentūra sniegs jaunāko informāciju par Konferences par Eiropas nākotni gatavošanu.

Martā un aprīlī notikušas jau trīs valdes sanāksmes, kurās tika apstiprinātas valdes darba metodes, apstiprināta Eiropas Komisijas izstrādātā digitālā daudzvalodu platforma, kura darbību uzsāka 19. aprīlī. Konferences digitālā platforma nodrošina plašas līdzdalības iespējas un ir galvenā ideju apmaiņas un pasākumu apkopošanas vietne.

Kaut arī ir panākta vienošanās par vispārēju Konferences konceptu – pilsoņu viedokļu iegūšana līdz šī gada beigām un ES institūciju un dalībvalstu diskusijas par apkopotajām idejām un viedokļiem ar Konferences noslēgšanu Francijas prezidentūras laikā, joprojām saglabājas liela neskaidrība par Konferences procesu, saturu un rezultātiem.

9.maija atklāšanas pasākumā Strasbūrā dalībvalstu pārstāvība tiks nodrošināta tiešsaistes formātā pasākumam pieslēdzoties attiecīgo valstu Eiropas lietu ministriem vai Ārlietu ministriem.

Plenārsēdes un pilsoņu paneļi būs divas formālās Konferences institūcijas ES līmenī. Šobrīd vēl turpinās diskusijas par plenārsēžu formu (institūcijām un dalībnieku skaitu). Plānots, ka Konferences plenārsēde piedalītos gan ES institūciju, gan dalībvalstu, gan nacionālo parlamentu pārstāvji. Nav zināms, kad notiks pirmā plenārsēde, taču skaidrs, ka tikai pēc 9.maija atklāšanas pasākuma. Pilsoņu paneļi tiktu organizēti Slovēnijas Prezidentūras laikā no oktobra līdz decembrim.

*Ir spēkā Latvijas Republikas Nacionālā pozīcija Nr. 1 “Par Konferenci par Eiropas nākotni”, kas apstiprināta Ministru kabinetā 2020. gada 21. janvārī.*

1. **ES koordinācija COVID-19 ierobežošanā**

Informatīvā ziņojuma sagatavošanas brīdī Portugāles prezidentūra nav izplatījusi diskusijas jautājumus, bet sagaidāms, ka dalībvalstis uzrunās aktuālos ar ES līmeņa Covid-19 koordināciju saistītos elementus. Starp provizoriskajiem elementiem - vakcīnas un vakcinācija, jaunu Covid-19 variantu izplatības ierobežošana, panāktais progress darbā ar Digitālo zaļo sertifikātu (*Digital Green Certificate*). Vienlaikus sagaidāms, ka notiks viedokļu apmaiņa par pieeju attiecībā uz ceļošanu no/uz trešajām valstīm, pamatojoties uz 3.  maija Eiropas Komisijas (EK) priekšlikumu grozījumiem Padomes Ieteikumam par pagaidu ierobežojumu nebūtiskiem ceļojumiem uz ES un iespējamu šāda ierobežojuma atcelšanu (2020/912).

**Latvijas nostāja**

* Latvija atbalsta ciešu dalībvalstu koordināciju un labās prakses apmaiņu Covid-19 pandēmijas ierobežošanai, t.sk. attiecībā uz vakcīnām un vakcināciju, vienlaikus aicinot saglabāt dalībvalstu rīcības brīvību un elastību attiecībā uz īstenojamiem pasākumiem Covid-19 ierobežošanai .
* Latvija atbalsta ciešu dalībvalstu koordināciju un pasākumus jauno Covid-19 variantu izplatības ierobežošanai.
* Latvija atbalsta pēc iespējas ātrāku Digitālā zaļā sertifikāta ieviešanu, lai atvieglotu brīvu un drošu pārvietošanos Eiropas Savienībā.
* Atbalstām nepieciešamību diskutēt par Padomes Ieteikumu par pagaidu ierobežojumu nebūtiskiem ceļojumiem uz ES, ņemot vērā aktuālo epidemioloģisko situāciju, t.sk. vakcinācijas aptveri. Vienlaikus jāizvairās no situācijas, kurā pret trešo valstu pilsoņiem tiktu piemērotas plašākas privilēģijas, nekā ES pilsoņiem.

1. **Citi jautājumi – ES -Šveices attiecības**

Pēc Austrijas lūguma Portugāles prezidentūra īsi informēs par aktuālo situāciju ES – Šveices attiecībās un Ietvarlīguma sarunās.

ES – Šveices Ietvarlīguma sarunas tika uzsāktas 2014.gadā. Mērķis *–* noslēgt līgumu par institucionālo ietvaru, kas regulētu Šveices pieeju ES iekšējam tirgum. Ietvarlīgums neaizstātu esošos līgumus (ES-Šveices attiecības regulē 120 dažādi līgumi), bet noteiktu veidu, kā šos līgumus piemērot. Sarunas par minēto līgumu tika noslēgtas 2018.gada nogalē un EK noteica 2019.gada 18.jūniju kā galējo termiņu, kad Šveicei jāparaksta vienošanās par Ietvarlīgumu. Šveice līdz norādītajam termiņam vienošanos neparakstīja, bet aicināja turpināt sarunas, lai panāktu kompromisu trīs jautājumos, ko uzskata par problemātiskiem – algu aizsardzība, valsts subsīdijas un personu brīva pārvietošanās. EK pauda atvērtību skaidrojumiem, taču neatbalstīja sarunu atsākšanu pēc būtības.

2020.gada 27.septembrī Šveicē norisinājās referendums, kurā Šveice noraidīja kvotu noteikšana imigrācijai no ES, dodot cerību Ietvarlīguma parakstīšanai un ratificēšanai, tomēr būtiska jautājuma attīstība nesekoja. Pēdējo sarunu laikā nostiprinājusies pārliecība, ka Šveices īstais nolūks ir nevis saņemt skaidrojumus par atvērtajiem jautājumiem, bet tos pārskatīt pēc būtības (*renegotiate*). ES ir apņēmības pilna noslēgt Ietvarlīgumu, taču sagaida zināmu piekāpību kompromisa meklējumos arī no Šveices puses. Netiek izskatīta iespēja, ka, nenoslēdzot Ietvarlīgumu, Šveice varētu saglabāt *status quo* attiecībā uz pieeju Vienotajam tirgum. ES pildīs juridiskās saistības, taču vienlaikus aizstāvēs savas intereses.

2021.gada 23.aprīlī Briselē notika Šveices prezidenta un EK prezidentes tikšanās, lai rastu risinājumu šim jautājumam, tomēr vienošanās netika panākta.

**Latvijas nostāja**

* Latvija ir ieinteresēta ciešās ES un Šveices attiecībās, tāpēc atbalstām ES-Šveices Ietvarlīguma noslēgšanu.
* Latvija pauž cerību, ka Šveice spēs rast kompromisu par Ietvarlīguma tekstu.
* Latvija apliecina atbalstu ES sarunu vedējiem. Svarīgi saglabāt atvērtu dialogu.
* Latvija ir ieinteresēta Šveices finanšu palīdzības programmas turpinājumā (Šveices ieguldījums kohēzijas politikā (sociālekonomisko atšķirību izlīdzināšanā ES).

1. **Citi jautājumi - Paplašināšanās un Stabilizācijas asociācijas process**

Pēc atsevišķu ES dalībvalstu lūguma darba kārtībā iekļauts informatīvs punkts par aktuālo situāciju paplašināšanās jomā ziņot par pašreizējo stāvokli sadaļā “Citi jautājumi”. Ņemot vērā, ka kopš pagājušās Vispārējo lietu padomes sanāksmes nav panākta ievērojama virzība šajā jautājumā, plānota tikai īsa aktuālās situācijas izklāstīšana no Portugāles prezidentūras puses. Diskusija nav plānota.

Šobrīd ES pievienošanās sarunas notiek ar Melnkalni un Serbiju. 2020. gada 25. martā ES padome pieņēma lēmumu par pievienošanās sarunu sākšanu ar Albāniju un Ziemeļmaķedoniju. 2019. gada 29. maijā Eiropas Komisija ir sagatavojusi viedokli par potenciālās kandidātvalsts Bosnijas un Hercegovinas pieteikumu dalībai ES, norādot veicamos uzdevumus ES kandidātvalsts statusa iegūšanai. Ar potenciālo kandidātvalsti Kosovu turpinās sadarbība Stabilizācijas un asociācijas nolīguma ietvaros.

**Latvijas nostāja**:

* Latvija turpina atbalstīt ES paplašināšanās procesu, ņemot vērā individuālu pieeju un dalības ES kritēriju izpildi.

*Ir spēkā Latvijas Republikas Nacionālā pozīcija Nr. 13 “Par ES paplašināšanos un stabilizācijas un asociācijas procesu”, kas apstiprināta Ministru Kabinetā 2020. gada 3. novembrī.*

**2. Latvijas delegācija ES Vispārējo lietu padomes 2021. gada 11. maija sanāksmē**

Delegācijas vadītājs: Edgars Rinkēvičs, ārlietu ministrs;

Delegācijas dalībnieki: Sanita Pavļuta-Deslandes, vēstniece, pastāvīgā pārstāve Eiropas Savienībā;

Māra Šteinberga, pirmā sekretāre, Antici, Latvijas Republikas Pastāvīgā pārstāvniecība Eiropas Savienībā.

Iesniedzējs: Ārlietu ministrs Edgars Rinkēvičs

Vīza: Valsts sekretārs Andris Pelšs

R.Virsis-Šneiders, 67016258

reinis.virsis@mfa.gov.lv